**Floarea iubirii - Cristalinul inimii sub omăt**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

gunoier celest

iarna

culege neguri din toate buclele spațiului

serpentinele inimii

trebuiesc

deparazitate frecvent de scorpionii îndoielii

cădem uneori

somn de gorgone în statui

și din trupuri se decojesc fresce de grote

pe steiuri ca niște jnepeni spaimele își usucă

umezeala

flori de gheață explodează

în brațe

când somnambuli facem amor cu abisul

precum vântul stepei

prin coşul casei părăsite

clipa sună a viață de contrabandă

locuim cu intermitențe savoarea cărnii

în orologii a căror pendule sunt fisurate viforul

spulberă cusuți în pleoapă de humă oarbă cum se inspiră

oare infinitul cine consemnează eșecul

cel fără lest de ceruri nu-și va găsi statura

și echilibrul

sub o foame năprasnică

carnea-și mumifică esențele

instinctul de conservare îmbracă văluri camuflează

nămeții risipa consumismului

în dermă

oameni de zăpadă pornesc o contrarevoluție

erupțiile

incandescente ale sângelui solicită remiză

preț de o viață

încleștarea contrariilor eliberează

eterul secundei

din tumorile necredinței

cosmosul clipește în geana unui greier sau zeul pan

încurcă iarăși ținutele festive

orgiile

sunt prinse în urzeala vremuirii sordide

soarele își recalibrează mocnit

erupțiile

gura soarbe nesațul otrăvii

ca pe o soma

silitoare

inima învață alfabetul arderilor

sub copca vieții